**Kajman Brac** (engleski: *Cayman Brac*) je drugi po veličini otok Kajmanskog arhipelaga, i najviši sa svojih 43 m.

Upravo zbog svoje visine otok je dobio svoje ime Brac, koje na galskom znači stijena.

Geografske karakteristike
-------------------------

*Kajman Brac* leži 8 km udaljen od svog sestrinskog otoka Mali Kajman na sjeverozapadu Karipskog mora, udaljen 143 km sjeverozapadno od najvećeg i glavnog otoka arhipelaga Velikog Kajmana. 

*Kajman Brac* je stjenoviti otok dug oko 19 km, širok 1. 6 km, ukupne površine 36 km². 
Po čitavoj dužini *Kajman Braca* prostire se vapnenački greben koji na svom istočnom dijelu doseže visinu od od 43 m. a to je najviša točka Kajmanskog arhipelaga.
Obale otoka pokrivene su vapnenačkim stijenama, nastalim taloženjem brojnih morskih fosila, na pojedinim mjestima ima pješčanih plaža, sa koraljnim grebenima ispred njih.

Stanovništvo
------------

Na *Kajman Bracu* živi 2 126 stanovnika  praktički gotovo svo stanovništvo šestog kajmanskog distrikta *Sister Island* koji ukupno ima 2 296 stanovnika,  od tog 170 stanovnika živi na susjednom otoku Mali Kajman.

Najveće otočko naselje je **West End** pored kog se nalazi *Aerodrom Gerrard Smith* (IATA: CYB ICAO: MWCB). Ostala prilično raštrkana naselja protežu se duž sjeverne obale otoka to su Bamboo Bay i North East Bay, na južnoj obali koja je puno strmija jedino naselje je Pollard Bay.

Historija
---------

Do *Kajman Braca* i susjednog Malog Kajmana prvi je doplovio Kristofor Kolumbo 10. maja 1503. za vrijeme svoje posljednje ekspedicije u Zapadnu Indiju. 

Engleska je 1655. zauzela Kajmanske otoke pa je nakon potpisivanja Mirovnog ugovora u Madridu 1670. Španjolska to prihvatila, prepustivši Jamajku i Kajmanske otoke - Engleskoj. 

Prvo stalno naselje na *Kajman Bracu* i na Kajmanskim otocima osnovano je u peridu 1661.-1671. na inicijativu guvernera Jamajke Thomasa Modyforda, ali ono nije dugo opstalo zbog stalnih napada španjolskih pirata na naselje, pa ih je Modyfordov nasljednik preselio natrag na Jamajku. 
Tako da su jedini povremeni stanovnici otoka bili su brojni pirati - **Braća mora**,  koji su se koristili njime za opskrbu svojih brodova, i skrivanje svog opljačkanog blaga, po brojnih otočkim spiljama. Još uvijek kola legenda da se u nekoj od spilja krije blago slavnog pirata Kapetana Crnobradog. 

Guverneri iz Jamajke počeli su dodjeljivati zemlju zainteresiranim plantažerima od 1734. tako da je otok tokom 18. vijeka ponovno naseljen.
Prva javna škola na *Kajman Bracu* osnovana je tek 1921.

Privreda turizam i transport
----------------------------

Stanovnici se bave turizmom, ribolovom i uzgojem kokosovih palmi.
Do *Kajman Braca* može se doći brodom iz Velikog Kajmana, ili avionom jer otok ima aerodrom.
Na otoku nema bog zna koliko vrijednih objekata, napoznatiji je Muzej (Cayman Brac Museum)
i par turističkih objekata. 

Otok je popularan među roniocima zbog čistog providnog mora, i brojnih olupina do kojih se može roniti. Jedna od takvih olupiina je kubanska fregata klase Koni duga 100 m izgrađena u sovjetskim brodogradilištima 1984. koja je potonula 1996. svega 200 m od obale na dubini od 27 m  To je jedini sovjetski ratni brod, na zapadnoj polutki do kojeg se lako može roniti, tako da su ga ronioci prekrstili po imenu lokalnog političara *Kapetan Keith Tibbetts*. Otok je popularan i među speleolozima zbog brojnih spilja.

Izvori
------

1. 1 2 3 4 5 6 7  „*Cayman Islands*" (engleski). Encyclopædia Britannica Online. Pristupljeno 13. 05. 2012.
2. 1 2 3  
„The Cayman Islands 2010 Population and Housing Census". Economics and Statistics Office. 7. 02. 2011. Pristupljeno 14. 05. 2011.
3. ↑  „*History*" (engleski). Cayman Islands Goverment. Arhivirano iz originala na datum 2006-04-27. Pristupljeno 13. 05. 2012.
4. 1 2 3  „*Cayman Brac – A Look Back*" (engleski). Cayman Islands Department of Tourism. Pristupljeno 13. 05. 2012.
5. ↑  Fotografija pramca fregate sa portala Huntzinger.com

Vanjske veze
------------

* Cayman Brac na portalu Cayman Islands Department of Tourism (`en`)